- Vi har kommet i en situasjon der vi må spare penger. Det skjer over hele linja, støtten til Studentmediene inkludert, sier leder Dag Herrem i Finansstyret ved Samfundet til UA.

Studentmediene i Trondheim omfatter Under Dusken, dusken.no, Radio Revolt og Student-TV. I dag er de et aksjeselskap som eies likt av Studentersamfundet og Studentsamskipnaden i Trondheim (SiT).

Styreleder Knut Jørgen Vie i SiT vil foreslå for SiT-styret å avslutte eierskapet i Studentmediene. Årsaken er at Samfundet har sagt opp aksjonæravtalen og dermed trekker sin del av finansieringen. Dermed blir SiT sittende igjen med ansvaret. Vie åpner imidlertid for at pengestøtten kan fortsette, selv om SiT ikke lengre står som eiere.

Ny avtale haster

Finansstyret representerer Samfundets eierskap. Den økonomiske støtten har vært regulert gjennom en aksjonæravtale. Ifølge Under Dusken varslet Finansstyret ved Samfundet i 2012 at de ville si opp avtalen. Dette skjedde i desember i fjor med oppsigelsestid på et år. Det betyr at det begynner å haste med å få en ny avtale på plass.

- Vi ønsker gjerne å bidra til at studentmediene kan fortsette, men vi kan ikke gå med på modellen Samfundet foreslår, sier styreleder Knut Jørgen Vie i SiT.

Han sier det ikke nødvendigvis er pengestøtten som er problemet, men at SiT ikke kan stå som eier uten Samfundet.

- Det er en betydelig risiko for oss om vi tar over virksomheten. Samfundet styrer frivillighetsgodene. Dette er mye av suksesskriteriet til selskapet, og noe vi kommer til å miste kontroll over om Samfundet ikke lenger står som eiere. Hvis vi mister rekrutteringen, risikerer vi at vi må begynne å lønne redaktører og journalister, slik de gjør i andre byer. Eventuelt kan produktet svekkes, og annonseinntektene gå ned. Det vil bli en negativ spiral, sier Vie.

LES OGSÅ: Under Dusken gjennom 100 år

Daglig leder Mikkel Bolstad Dæhli i Studentmediene sier til UA at de er i kontinuerlig dialog med eierne. Foreløpig er det ingen løsning på plass. Han er ordknapp om hvilke nye eiere som kan være aktuelle.

- Vi er ikke så kresne. Det viktigste er at vi har noen som kan ta regninga.

Studentmediene kan forsvinne

- Hva skjer om dere ikke får inn nye eiere?

- Det tar vi litt som det kommer. Inntil videre har vi eiere ut 2015. Jeg er helt sikker på at vi kommer til å ha studentmedier i Trondheim i fremtiden også.

- Hvordan kan du være sikker på det?

- Det handler om den sterke frivillighetskulturen i Trondheim.

- Kan Studentmediene forsvinne?

- Organisasjonen er på ingen måte fredet. Hvis Studentmediene skal gjenoppstå i en annen form er det naturlig å se på modellene som benyttes i Oslo og Bergen. Det blir mye dyrere.

Langt lavere tilskudd enn i Oslo og Bergen

Ifølge Under Dusken mottar studentmediene i Oslo og Bergen henholdsvis 4,4 og 2,9 millioner kroner i årlig støtte fra sine respektive velferdsting. Der er også en større andel av bidragsyterne til studentmediene lønnet. Studentmediene i Trondheim er i stor grad et frivillighetsprosjekt. De får per nå 400 000 kroner i støtte fra Samfunet og 600 000 fra Velferdstinget gjennom semesteravgiften til studentsamskipanden. 400 000 av denne støtten går imidlertid rett tilbake til SiT i form av husleie for redaksjonslokalene. Herrem i Finansstyret mener den lave støtten har sultet ut studentmediene over flere år.

- Overskuddet av annonseinntektene i Under Dusken på papir har båret den øvrige driften. Nå er dette overskuddet borte på grunn av et vanskeligere annonsemarked, og det gjør det vanskelig å få lønnsomhet, sier han.

Velferdstinget sitter på gjerdet

Leder Maiken Vasset Størkersen i Velferdstinget sier til UA at det ikke er noe i veien for at støtten fra Velferdstinget kan fortsette, selv om SiT ikke lenger er eier. Dette er imidlertid noe som må styrebehandles av Velferdstinget om denne situasjonen skulle oppstå.

- Vi ønsker at Samfundet skal ta opp denne saken i Storsalen, slik at man får litt mer klarhet i hva Samfundet ønsker. Velferdstinget mener studentmediene er en viktig faktor i studentkulturen, og en kjærkommen kritisk stemme, sier hun.

- Vil Velferdstinget gå inn som eier?

- Det har vi ikke diskutert, sier Vasset Størkersen.

Papiravisa kan bli nedlagt

Ifølge Bolstad Dæhli utgjør trykkekostnaden av Under Dusken på papir den største årlige utgiftsposten i Studentmediene med cirka 700 000 kroner. Andre store utgifter er leie av plass i DAB-nettet og Tono-utgifter. Ingen av de "ansatte" får godtgjørelse.

- Har dere vurdert å legge ned Under Dusken på papir?

- Det er noe som vil bli svært aktuelt om vi står uten økonomisk støtte i januar. Det er ikke aktuelt å legge ned papirutgaven dersom vi fortsetter med samme økonomiske rammer som i dag, sier Bolstad Dæhli.

"Samme økonomiske rammer som i dag" forutsetter at dagens eiere kommer til enighet ved at begge opprettholder støtten, eventuelt ved at nye eiere og bidragsytere kommer på plass.

Ifølge Bolstad Dæhli er trykken av Under Dusken isolert sett mer eller mindre selvfinansiert av annonseinntektene.

- Er det aktuelt å søke støtte utenfor studentrelaterte organisasjoner?

- Det vil jeg ikke kommentere.

Etter det UA forstår er tilgang til hyblene på Samfundet et viktig incentiv for frivillighetskulturen, og derfor er det viktig å være organisert som en gjeng i studenthuset. Samfundet er positive til at denne ordningen skal fortsette.

Reagerer på ultimatum

Herrem mener Samfundet har vært heldige som har hatt økonomi til å støtte studentmediene gjennom mange år, men at situasjonen nå er en annen.

- Forsvinner pengene fra nyttår?

- Vi har forsøkt å ta opp saken med SiT og Velferdstinget, og har fått to alternativ til svar: At studentmediene legges ned, eller at eierforholdet og støtten fortsetter som før. Vi stusser på dette, og synes det er litt defensivt, sier Herrem til UA.

- Hva er den beste løsningen for studentmediene?

- Det enkleste er at de forblir en gjeng på Samfundet, med et forutsigbart støttenivå der NTNU eller samskipnaden står for dette, sier Herrem.

- Hvis ikke det kommer noen ny ordning på plass, blir selskapet avviklet ifølge vedtektene. Da går alle rettigheter og midler til ”lignende forhold”, om ikke Samfundet vil ta over dette. Det er ingen "lignende forhold" per nå, så da kan det bli snakk om å starte opp helt på nytt, selv om jeg ikke tror dette vil skje, sier Vie i studentsamskipnaden.